钦定古今图书集成/明伦汇编/官常典/第097卷 > 密国公璹
## 钦定古今图书集成/明伦汇编/官常典/第097卷 > 密国公璹

按《金史越王永功传》：“永功子璹，本名寿孙，世宗赐名，
字仲实，一字子瑜。资质简重，博学有俊才，喜为诗，工
真草书。大定二十七年，加奉国上将军。明昌初，加银
青荣禄大夫。卫绍王时，加开府仪同三司。贞祐中，封
胙国公。正大初，进封密国公。璹奉朝请四十年，日以
讲诵吟咏为事，时时潜与士大夫唱酬，然不敢明白”
往来。永功薨后，稍得出游，与文士赵秉文、杨云翼、雷
渊、元好问、李汾、王飞伯辈交善。初，宣宗南迁，诸王宗
室颠沛奔走，璹乃尽载其家法书名画，一帙不遗。居
汴中，家人口多，俸入少，客至，贫不能具酒肴，蔬饭共
食，焚香煮茗，尽出藏书，谈大定、明昌以来故事，终日
不听客去，乐而不厌也。天兴初，璹已卧疾，论及时事，
叹曰：“兵势如此，不能支，止可以降全完颜氏一族，归
吾国中，使女直不灭，则善矣，馀复何望！”是时，曹王出
质，璹见哀宗于隆德殿。上问：“叔父欲何言？”璹奏曰：“闻
讹可欲出议和，讹可年幼，苦不谙谏，恐不能办大事，
臣请副之，或代其行。”上慰之曰：“南渡后，国家比承平
时有何奉养，然叔父亦未尝沾溉，无事则置之冷地，
无所顾藉，缓急则置于不测。叔父尽忠固可，天下其
谓朕何？叔父休矣！”于是君臣相顾泣下。未几，以疾薨，
年六十一。平生诗文甚多，自删其诗，存三百首，乐府
一百首，号《如庵小槁》。第五子守禧，字庆之，风神秀彻，
璹特钟爱，尝曰：“平日所蓄书画，将以付斯子。”及汴城
降，守禧病卒，年未三十。